Diari Oficial de la Generalitat Valenciana


Sumari del DOGV 7032, del 27-05-2013 (2013/5163)

Notificació del tràmit d'audiència en el procediment de resolució de la condició d'agent urbanitzador del sector 2-A del pla general d'ordenació urbana.
--------------------------------------------------------------------------------------------------------------------------------------------------------

### Dades del document

Número de DOGV
:   7032

Data del DOGV
:   27-05-2013

Secció del DOGV
:   V. ANUNCIS - C) ALTRES ASSUMPTES

Número del document
:   2013/5163


Organisme emissor
:   Ajuntament de Caudete de Las Fuentes

Tipus de document
:   Anunci

Notificació del tràmit d'audiència en el procediment de resolució de la condició d'agent urbanitzador del sector 2-A del pla general d'ordenació urbana. [2013/5163]  
José Luis Guaita Mateo, com a alcalde president de l'Ajuntament de Caudete de las Fuentes (València).  
Atés que ha sigut impossible la notificació per correu ordinari certificat i amb justificant de recepció a Palmiro Soriano Frasquete, com a administrador únic d'Atlas Compañía Urbanizadora, SL, amb motiu de l'expedient de resolució de la condició d'agent urbanitzador del sector 2-A, es publica íntegrament la notificació, als efectes de donar audiència a l'interessat, el text de la qual és el següent:  
«Li comunique que, en la sessió plenària de data 7 de març de 2013, es va decidir l'acord següent, que transcrit literalment diu així:  
"Quart. Aprovació de la resolució com a condició d'agent urbanitzador del sector 2-A.  
Recapitulant en l'expedient tramitat, resulta que el Ple de l'Ajuntament, en la sessió celebrada el dia 16 de gener de 2004, va aprovar provisionalment i va adjudicar a l'entitat mercantil Atlas Compañía Urbanizadora SL, el programa d'actuació integrada del sector 2-A de sòl urbanitzable del Pla General d'Ordenació Urbana de Caudete de las Fuentes.  
L'esmentada mercantil, com a adjudicatària del programa d'actuació integrada i d'acord amb el que disposa l'article 32.1.c de la Llei 6/1994, de 15 de novembre, Reguladora de l'Activitat Urbanística, va subscriure, amb data 24 de febrer de 2006, un conveni urbanístic en què consten els compromisos i terminis que assumien esta Administració i l'urbanitzador, les garanties que este prestava per a assegurar-los i les penalitzacions a què se sotmetia pel seu incompliment (s'hi adjunta com a document annex I, còpia de l'esmentat conveni urbanístic).  
  
D'acord amb la condició 2, Terminis, que figura en el conveni urbanístic, apartat 2, l'urbanitzador disposava d'un termini de dos anys per a acabar les obres d'urbanització, el dia inicial de còmput de les quals serà 'a partir dels tres mesos següents a la publicació de l'aprovació definitiva del projecte de reparcel·lació'. El mateix apartat 2 establix un altre criteri per a determinar el termini d'execució de les obres d'urbanització, en concret que 'el termini d'execució de les obres d'urbanització s'iniciarà l'endemà de la firma de la dita acta (acta d'inici i replantejament)'. En este cas, el termini és el que figura en la condició 2, Terminis, inici i conclusió, segons el qual 'es preveu l'inici de l'execució material dins del seu primer any de vigència i la conclusió de la urbanització, abans de tres anys des del seu inici'. D'esta manera, es plantejaven dos possibles dates de finalització de les obres d'urbanització, a saber:  
  
A) Atenent el primer dels criteris, l'aprovació definitiva del projecte de reparcel·lació es va produir el 16 d'agost de 2005, en sessió extraordinària celebrada pel Ple de l'Ajuntament de Caudete de las Fuentes, per la qual cosa les obres d'urbanització havien d'estar finalitzades el 16 de novembre de 2007.  
B) Atenent el segon dels criteris, l'acta d'inici i replantejament de l'obra d'urbanització va ser firmada el 8 de juliol de 2005 per part de l'agent urbanitzador (Palmiro Soriano Frasquete), de la direcció facultativa de les obres (Manuel Sánchez Martí i Pedro Rubio Navarro), i dels servicis tècnics municipals (José Antonio Sánchez García), registre d'entrada número 614. En este cas, les obres d'urbanització havien d'estar finalitzades el 8 de juliol de 2008.  
A la vista de la discrepància de dates existents, i acceptant el cas més favorable per a l'agent urbanitzador, es va considerar com a data de finalització de les obres d'urbanització del sector 2-A el 8 de juliol de 2008.  
Amb data 18 de juny de 2008, registre d'entrada número 549, la mercantil Atlas Compañía Urbanizadora, SL, va sol·licitar una pròrroga de 90 dies per a la finalització de les obres d'urbanització del sector 2-A, i es va comprometre en el punt 7 a finalitzar les obres en nou setmanes, a partir de l'1 de juliol de 2008.  
Amb data 3 de juliol de 2008, registre d'eixida número 600, i a la vista dels informes tècnics municipals que es troben en l'expedient, l'Ajuntament de Caudete de las Fuentes va resoldre concedir la pròrroga de 90 dies sol·licitada per l'agent urbanitzador, fins al 8 de novembre de 2008.  
Amb data 15 d'octubre de 2008, registre d'eixida número 857, i per estar pròxima la finalització del termini fixat per a l'acabament de les obres d'urbanització, es va remetre a l'entitat Atlas Compañía Urbanizadora, SL, en la seua condició d'agent urbanitzador, la documentació mínima necessària per a la recepció de les esmentades obres. Les mencionades obres no van ser entregades per l'agent urbanitzador a l'Ajuntament de Caudete de las Fuentes en la data acordada en l'ajornament, 8 de novembre de 2008, ni va aportar en data cap dels informes i documentació requerida.  
De la mateixa manera, l'1 de desembre de 2008, registre d'eixida número 988, es va requerir novament l'entitat Atlas Compañía Urbanizadora, SL, i el director de l'obra, Pedro Rubio Navarro, arquitecte, que aportara la documentació sol·licitada anteriorment. Amb data 12 de desembre de 2008, registre d'entrada número 1071, Pedro Rubio Navarro, com a arquitecte director de les obres d'urbanització del sector 2-A, va presentar un escrit a l'Ajuntament, segons el qual trasllada la responsabilitat d'aportar la documentació requerida a l'agent urbanitzador i al contractista de l'obra. Amb data 14 de gener de 2009, registre d'entrada número 17, l'entitat Atlas Compañía Urbanizadora, SL, presenta escrit en el qual es queixa de la reiterada petició de documentació per part dels servicis tècnics de l'Ajuntament de Caudete de las Fuentes, i sense omplir cap dels extrems requerits.  
  
A la vista de l'anteriorment exposat, d'allò que s'ha estipulat en el conveni urbanístic del programa, i de la legislació vigent en matèria de contractes del sector públic, és procedent la imposició de penalitats des de la data d'acabament de les obres d'urbanització fins a l'actualitat.  
  
A este efecte, mitjançant un acord plenari, de data 3 de desembre de 2009, es va acordar iniciar expedient d'imposició de penalitats a la mercantil Atlas Compañía Urbanizadora, SL, per demora en el compliment del termini establit en el conveni urbanístic per a finalitzar les obres d'urbanització del programa d'actuació integrada del sector 2-A del Pla General d'Ordenació Urbana de Caudete de las Fuentes.  
  
Amb independència de l'anterior, el realment greu és que les obres d'urbanització van ser interrompudes per l'agent urbanitzador durant el quart trimestre de l'any 2008, i que han romàs completament paralitzades fins a l'actualitat, per la qual cosa ha hagut un important deteriorament com a conseqüència de l'abandó de l'obra per part de l'agent urbanitzador i l'incompliment de l'obligació d'este de conservar i mantindre les dites obres fins a la seua recepció definitiva per part de l'Ajuntament.  
La situació exposada, ja per si mateix realment greu, s'agreuja encara més per les circumstàncies següents:  
- La mercantil Atlas Compañía Urbanizadora, SL, en el moment de la firma del conveni urbanístic i aprovació del projecte de reparcel·lació del sector 2-A, tenia a través de si mateixa i de societats vinculades (Cronos Capital, SA) la condició de propietària del 74,49 % dels terrenys afectats per l'actuació urbanística.  
- Posteriorment, ha alienat part del sòl edificable que li corresponia segons el projecte de reparcel·lació, i ha assumit l'obligació d'urbanitzar els terrenys alienats.  
- La mateixa Atlas Compañía Urbanizadora, SL, així com altres propietaris a qui els ha venut parcel·les edificables, com ara Isotex 2000, SL, o José González Rodríguez, SL, van sol·licitar llicències d'edificació simultànies a les obres d'edificació. En conjunt, les citades mercantils estan promovent més de 61 vivendes i 1 nau industrial. El 6 d'agost de 2009, la mercantil Isotex 2000, SL, va sol·licitar llicència de primera ocupació per a 7 de les 14 vivendes que està promovent en el sector 2-A. Les 47 vivendes unifamiliars promogudes per Atlas Compañía Urbanizadora, SL, es troben en un avançat estat d'execució, algunes d'estes ja acabades. La nau industrial promoguda per José González Rodríguez, SL, està completament acabada, i sense poder procedir a la seua obertura. Com s'ha vist, les obres d'urbanització es troben paralitzades, la qual cosa genera un greu perjuí no sols a les entitats promotores sinó també a terceres persones adquirents de les vivendes, que no podran ocupar-les en el termini previst, o posseïdores de negocis que no poden exercir.  
  
Junt amb estes actuacions l'Ajuntament procedix a:  
- Exigir la garantia, segons l'acord plenari, de data 3 de desembre de 2009.  
- Execució subsidiària, segons l'acord plenari, de data 17 de maig de 2010.  
Segons el que disposa l'article 143.2 de la Llei 16/2005, de 30 de desembre, Urbanística Valenciana (LUV), 'seran causes de resolució de l'adjudicació del programa, les derivades de la incapacitat legal sobrevinguda de l'urbanitzador per a l'exercici de la seua tasca, i les altres previstes en la legislació general aplicable a les seues relacions amb l'Administració, incloent-hi la falta de prestació de garanties o de subscripció del contracte que formalitze els compromisos contrets davant d'esta, així com el seu incompliment greu, i també les següents:  
  
d) La caducitat del programa per transcurs del termini total per a escometre'l i, si és el cas, la pròrroga'.  
L'article 337 del Decret 67/2006, de 12 de maig, pel qual s'aprova el Reglament d'Ordenació i Gestió Territorial i Urbanística (ROGTU), disposa que 'la inactivitat injustificada de l'urbanitzador, durant un període de sis mesos consecutius o nou alterns, determinarà la resolució del contracte amb l'Administració. Als efectes de computar el termini d'inactivitat de l'urbanitzador, caldrà ajustar-se als documents i antecedents que es troben en l'expedient administratiu, sense perjuí de la potestat inspectora que, en tot cas, correspon a l'Administració'.  
  
Dels antecedents exposats es constata que la mercantil Atlas Compañía Urbanizadora, SL, ha sobrepassat àmpliament el termini de què disposava per a acabar les obres d'urbanització, el venciment de les quals es va produir el dia 8 de novembre de 2008, després de la pròrroga concedida.  
De conformitat amb el que disposa l'article 342.1 i 342.2 del ROGTU, la resolució del contracte amb l'urbanitzador 'serà disposada per l'òrgan de contractació, d'ofici o, si és el cas, a instància de l'urbanitzador.  
2. Per a la resolució del contracte haurà d'instruir-se el procediment per a declarar l'extinció del contracte, i els efectes que deriven de la resolució. En tot cas, hauran de substanciar-se els tràmits següents:  
a. Quan la resolució s'inste d'ofici, audiència a l'urbanitzador, per un termini mínim de 10 dies naturals.  
b. En eixe cas, i sempre que es propose la confiscació de la fiança, també es donarà audiència pel mateix termini a qui haguera avalat o garantit l'urbanitzador.  
c. El tècnic d'Urbanisme i el secretari de l'Ajuntament emetran un informe, en el termini màxim de 15 dies naturals.  
d. Serà preceptiva l'emissió prèvia d'un informe favorable pel Consell del Territori i el Paisatge. L'informe ha de ser emés en el termini de dos mesos des que la sol·licitud de l'Administració actuant tinga entrada en el registre del Consell del Territori i el Paisatge. De conformitat amb la legislació reguladora del procediment administratiu comú, l'informe té caràcter determinant, per la qual cosa la seua falta d'emissió impedirà la continuació del procediment.  
3. Quan la causa de resolució siga la realització de pràctiques manifestament restrictives de la competència en el mercat immobiliari, l'efectiva concurrència d'eixa causa haurà de ser valorada pel Tribunal de Defensa de la Competència. Només podrà resoldre's el contracte quan eixe informe siga favorable.  
El conveni subscrit entre la mercantil Atlas Compañía Urbanizadora, SL, i l'Ajuntament de Caudete de las Fuentes, de data 24 de febrer de 2006, per a l'execució del programa (terminis d'execució, garantia, etc.) es va formalitzar amb la vigència de la Llei 6/1994, de 15 de novembre, Reguladora de l'Activitat Urbanística, que en l'article 29.10 disposa que 'l'incompliment del termini d'execució d'un programa determinarà, excepte pròrroga justificada en causa d'interés públic, la caducitat de l'adjudicació. L'adjudicatari que incomplisca els seus compromisos pot ser objecte de les penes contractuals previstes en el mateix programa i ser, en casos greus, privat de la seua condició d'urbanitzador'.  
  
L'esmentada llei és aplicable al present programa, ja que la disposició transitòria tercera de la ROGTU disposa que els procediments de programació en què l'alternativa tècnica i la proposició juridicoeconòmica hagueren sigut objecte d'aprovació definitiva, amb anterioritat a l'entrada en vigor de la Llei Urbanística Valenciana, seran regits, en el seu compliment i execució, pel que preveu la Llei Reguladora de l'Activitat Urbanística, per la qual es regiran les actuacions següents:  
  
a. La tramitació i aprovació del projecte d'urbanització, quan s'haguera presentat avantprojecte d'urbanització junt amb l'alternativa tècnica.  
b. La prestació de garanties  
c. La firma del conveni de programació.  
d. L'execució de les obres d'urbanització.  
e. El contingut, la tramitació i l'aprovació del projecte de reparcel·lació, si eixe projecte haguera format part de l'alternativa tècnica aprovada i haguera sigut objecte d'aprovació junt amb esta. En qualsevol altre cas, el seu contingut, tramitació i aprovació serà regit per la Llei Urbanística Valenciana, igual que els eventuals expedients de retaxació.  
L'article 29.13 de la Llei 6/1994, de 15 de novembre (LRAU), disposa que 'les relacions derivades de l'adjudicació del programa seran regides per les normes rectores de la contractació administrativa en què estes no contradiguen allò que ha disposat esta llei ni siguen incompatibles amb els seus principis, en els termes que reglamentàriament siguen desplegats.  
La resolució de l'adjudicació serà acordada per l'Administració actuant, amb un dictamen previ del Consell Superior d'Urbanisme, que podrà ser instat també per l'urbanitzador. Sense perjuí de les responsabilitats econòmiques que siguen procedents, això determinarà la cancel·lació de la programació i la subjecció de l'àmbit de l'actuació a les previsions de l'article 10. El corresponent acord haurà, a més i quan siga procedent, de:  
A) Declarar, de conformitat amb l'esmentat dictamen, l'edificabilitat d'aquells solars el propietari dels quals haja contribuït suficientment a les càrregues d'urbanització.  
B) Iniciar el procediment per a la reclassificació d'aquells terrenys en què, atés allò que s'ha avançat de les obres d'urbanització, siga possible concloure-les en el règim propi de les actuacions aïllades.  
C) Incoar, si es creu oportú, les actuacions necessàries per a acordar una nova programació del terreny en què el nou urbanitzador assumisca les obligacions de l'antic, i afectar els béns i recursos resultants de la liquidació de la programació cancel·lada a executar la que la substituïsca o, en qualsevol altre cas, i excepte perjuí per a l'interés públic o tercer sense culpa, disposar:  
1r. La devolució de la contribució a les càrregues d'urbanització, efectivament satisfetes i no aplicades a la seua destinació, als propietaris de terrenys en què no s'escometa una nova programació, amb la modificació prèvia pel mateix procediment seguit per a la seua adopció dels corresponents actes administratius dictats per a l'execució del programa cancel·lat; o  
2n. La compensació que siga pertinent als propietaris que hagen contribuït a les càrregues d'urbanització a càrrec de l'execució de les garanties prestades per l'antic urbanitzador, quan esta siga procedent.  
D) Començar, si és el cas, la tramitació dels procediments declaratius de l'incompliment de deures urbanístics que siguen pertinents'.  
  
És a dir, en tot el no regulat en la Llei 6/1994, de 15 de novembre, s'apliquen les normes rectores de la contractació administrativa; en este sentit, l'article 111 del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny (vigent en el moment de l'aprovació i adjudicació del programa), disposava que és causa de resolució del contracte 'la demora en el compliment dels terminis per part del contractista', i en el mateix sentit es pronuncia l'article 206, lletra e, de l'actual Llei de Contractes del Sector Públic, que establix que és causa de resolució del contracte 'la demora en el compliment dels terminis per part del contractista, i l'incompliment del termini assenyalat en la lletra d de l'apartat 2 de l'article 96'.  
Vist que, amb data 5 de desembre de 2011, es va iniciar l'expedient incoat per a la resolució de la condició d'agent urbanitzador del sector 2-A del sòl urbanitzable del PGOU del municipi de Caudete de las Fuentes; i que, amb data 5 de març de 2012, va véncer el termini màxim establit sense haver-se dictat i notificat resolució expressa, i de conformitat amb allò que disposa l'article 21.1.s de la Llei 7/1985, de 2 d'abril, Reguladora de les Bases de Règim Local, i vist l'informe proposta de la Secretaria d'este Ajuntament, es declara la caducitat de l'expedient pel Decret d'Alcaldia número 04/2013, 'caducitat d'expedient administratiu incoat per a la resolució de la condició d'agent urbanitzador del sòl urbanitzable del PGOU del municipi de Caudete de las Fuentes'.  
  
L'Alcaldia proposa al Ple iniciar novament l'expedient de resolució de la condició d'agent urbanitzador del sector 2-A.  
El Ple acorda per unanimitat:  
Primer. Acordar l'inici d'expedient per a la resolució de la condició d'agent urbanitzador del sector 2-A del Pla General d'Ordenació Urbana de Caudete de las Fuentes, que té la mercantil Atlas Compañía Urbanizadora, SL.  
Segon. Concedir un tràmit d'audiència, per un termini de 10 dies, a l'agent urbanitzador, Atlas Compañía Urbanizadora, SL, a fi de que manifeste i aporte els documents que més li convinguen.  
Tercer. Sol·licitar, una vegada conclòs el tràmit d'audiència, dictamen del Consell Jurídic Consultiu de la Comunitat Valenciana, així com del Consell de Territori i Paisatge"».  
  
Cosa que se li comunica perquè en prenga coneixement i efectes, i se li fa saber que contra la present resolució, que posa fi a la via administrativa, pot interposar, alternativament, o un recurs de reposició potestatiu, en el termini d'un mes a comptar de l'endemà de la recepció d'esta notificació, davant de l'alcalde president d'este Ajuntament, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o un recurs contenciós administratiu davant dels jutjats contenciosos administratius, en el termini de dos mesos a comptar des de l'endemà a la recepció d'esta notificació, de conformitat amb l'article 46 de la Llei 29/1998, de 13 de juliol, de la Jurisdicció Contenciosa Administrativa. Si s'opta per interposar el recurs de reposició potestatiu, no podrà interposar el recurs contenciós administratiu fins que aquell siga resolt expressament o s'haja produït la seua desestimació per silenci. Així mateix, podrà interposar qualsevol altre recurs que considere pertinent.  
  
Caudete de las Fuentes, 15 de maig de 2013.- L'alcalde: José Luis Guaita Mateo.